ประกันสังคม เพิ่มช่องทางการจ่ายเงินกองทุนเงินทดแทนผ่านบริการ “พร้อมเพย์” เริ่ม 1 มีนาคมนี้
นายบุญสงค์ ทัพชัยยุทธ์ เลขาธิการสำนักงานประกันสังคม เปิดเผยว่า ขณะนี้สำนักงานประกันสังคมได้เพิ่มช่องทางการให้บริการจ่ายสิทธิประโยชน์กองทุนเงินทดแทนให้แก่ลูกจ้าง ผ่านบริการพร้อมเพย์ ทั้งกรณีค่ารักษาพยาบาล ค่าทำศพ ค่าทดแทนกรณีขาดรายได้เนื่องจากหยุดงาน เงินทดแทนกรณีสูญเสียอวัยวะ เงินทดแทนกรณีทุพพลภาพ เงินทดแทนกรณีเสียชีวิตและค่าฟื้นฟูสมรรถภาพในการทำงาน เพื่ออำนวยความสะดวกให้กับลูกจ้าง หรือผู้มีสิทธิ สามารถเข้าถึงบริการรับเงินทางอิเล็กทรอนิกส์ได้อย่างสะดวก รวดเร็ว มีความโปร่งใสและลดความผิดพลาด โดยลูกจ้าง หรือผู้มีสิทธิ ไม่ต้องยื่นสำเนาหน้าบัญชีเงินฝากธนาคารกับสำนักงานประกันสังคมในการขอรับประโยชน์ทดแทนดังกล่าว แต่ให้ดำเนินการลงทะเบียนพร้อมเพย์ด้วยเลขบัตรประจำตัวประชาชนกับธนาคารที่ผู้ประกันตนเปิดบัญชีไว้ได้ทุกธนาคารและติดต่อขอรับเงินทดแทนกรณีต่างๆ ได้ที่สำนักงานประกันสังคมกรุงเทพมหานครพื้นที่/จังหวัด/สาขา ทั่วประเทศ เริ่มให้บริการตั้งแต่วันที่ 1 มีนาคม 2566 นี้เป็นต้นไป หากลูกจ้างมีข้อสงสัยสอบถามข้อมูลเพิ่มเติมได้ที่ สำนักงานประกันสังคมกรุงเทพมหานครพื้นที่/จังหวัด/สาขาทั่วประเทศ หรือศูนย์บริการข้อมูล 1506 ทุกวันไม่เว้นวันหยุดราชการ